Bangladesh+-+Økonomi

Økonomi ​Bangladesh har gjort store økonomiske fremskritt etter at landet fikk sin selvstendighet i 1971. Det er i stor grad selvforsynt med mat og avhengigheten av bistandsmidler er redusert. Jordbruket sysselsetter i Bangladesh 63 % av befolkningen, noe som i 2008 bidro med 19 % av brutto nasjonal produkt. 80 % av dyrket areal går til dyrking av ris til innenlandsforbruk. I tillegg produserer bøndene sukkerrør, tobakk, bomull og forskjellig frukt og grønnsaker. Industrinæringen står for 28,6 % av BNP og sysselsetter 11 % av befolkningen, og servicenæringen sysselsetter 26 % av landets befolkning. De viktigste eksportartiklene i landet er jute (tekstilfiber) og tekstilprodukter. Andre eksportartikler er te, fisk, reker og skinn- og lærvarer. Den viktigste sektoren innen industrinæringen er konfeksjons- og tekstilindustrien som vokste frem på 1980-tallet da utenlandske selskaper så etter billig arbeidskraft. Bangladesh har nytt godt av den såkalte multifiberavtalen som gav landet kvote- og tollfri adgang til europeiske og amerikanske markeder, men som utløp i 2005. Siden da har de måttet møte større konkurranse fra andre lavkostnadsland.

Turisme kunne vært en viktig del av servicenæringen til Bangladesh, men slik situasjonen er i dag blir ikke potensialet utnyttet godt nok. Bangladesh har stort potensiell innen turistme, og på listen av severdigheter finner vi blant annet terrakottaarkitektur, bengaltigeren, regnskog og lange hvite palmestrender. Bangladesh har lenge hatt problemer med å lande utenlandske investorer, grunnet ustabile politiske tilstander, samt dårlige eller manglende finansinstitusjoner. Denstørste utenlandske investoren i landet i dag er Telenor som eier 60 % av Grameen Phone, det største mobiltelefonselskapet i Bangladesh. De siste 40 % eies av Grameen Bank, en virksomhet med mikrokreditt, grunnlagt av fredsprisvinner Muhammad Yunus. I tillegg rammes næringslivet stadig oftere av naturkatastrofer, og spesielt flommer fra elvedeltaene til Ganges og Brahmaputra. Flommene antas å ha sammenheng med avskoging i nabolandene Nepal og Bhutan.